จากคดีที่ ด.ญ. คนหนึ่ง อายุ 3 ขวบที่หายออกไปจากบ้าน แล้วพบเป็นศพอยู่บนภูเขาสูงห่างจากบ้านขึ้นไปราว 3 กิโลเมตร ข้อเท็จจริงในฐานะสื่อที่ควรนำเสนอโดยไม่ชี้นำสังคมควรเป็นอย่างไร
จากคดีที่ ด.ญ. คนหนึ่ง อายุ 3 ขวบที่หายออกไปจากบ้าน แล้วพบเป็นศพอยู่บนภูเขาสูงห่างจากบ้านขึ้นไปราว 3 กิโลเมตร ข้อเท็จจริง ในฐานะสื่อที่ควรนำเสนอโดยไม่ชี้นำสังคม คือ ข้อเท็จจริงดิบๆ ที่ไม่ต้องวิเคราะห์ เพราะประชาชนที่ติดตามข่าวคงวิเคราะห์ ติชมตามปกติวิสัยได้เอง แต่สื่อก็ติดตามนำเสนอข่าวนี้ทุกวันติดต่อกันนานนับเดือน จนไม่มีข้อมูลดิบอะไรจะนำเสนออีกแล้ว สื่อบางช่องเริ่มวิเคราะห์ข้อเท็จจริงในคดีเสียเอง ไม่ก็หาข้อมูลที่อาจจะชี้นำผลของคดีล่วงหน้า ทั้งที่ความจริงแล้วควรปล่อยให้เป็นบทบาทของพนักงานสอบสวนในการรวบรวมพยานหลักฐาน
หากสื่อต้องการช่วยเหลือพนักงานสอบสวน ก็ควรแจ้งข้อมูลที่เกี่ยวกับพยานหลักฐานให้พนักงานสอบสวนทราบ ไม่ใช่มาเปิดเผยต่อสาธารณะ ในต่างประเทศ ข้อมูลคดีที่สื่อนำเสนอเป็นข่าว จะต้องเป็นข้อมูลที่ได้มาโดยเปิดเผยจากพนักงานสอบสวนเท่านั้น

แต่สื่อรวบรวมพยานหลักฐานไปตรวจที่เกิดเหตุ ไปสอบถามพยานเอาเอง ไปสอบถาม ซักไซ้พยาน ไม่ว่าจะเกี่ยวหรือไม่เกี่ยวกับคดี ใช้คำถามนำบ้าง ใช้คำถามชี้แนะบ้าง ใช้คำถามปลายเปิดบ้าง ปลายปิดบ้าง ยิ่งกว่าทนายความซักค้านพยานในศาลเสียอีก ถามจนบางครั้ง.ราวกับว่า ผู้ถูกถามไม่มีสิทธิในความเป็นส่วนตัว ถามจนบางครั้ง ผู้ถูกถามรู้สึกว่า ตนเองตกเป็นจำเลยไปก่อนที่จะถูกตำรวจแจ้งข้อหาเสียอีก ถามจนบางครั้ง เหมือนเป็นการขุดคุ้ยเรื่องส่วนตัวของพยานออกมาตีแผ่ให้สังคมรับรู้

บางทีก็ถามจน พยานสับสน หวาดระแวงกันเอง ถามจนทำให้สังคมเกิดสงสัยใครต่อใคร มั่วไปหมด ซึ่งเสี่ยงต่อการทำให้ผู้บริสุทธิ์ตกเป็นแพะอย่างยิ่ง แม้ตำรวจจะไม่สนใจข้อมูลส่วนนี้ แต่สังคมสนใจมาก ทำให้คนที่สื่อชี้นำให้สงสัยตกเป็นจำเลยสังคม ถูกดูหมิ่นเกลียดชังไปได้ภายในข้ามคืนเดียว และบางที ก็ถามจนครอบครัวเขาแตกแยก จนญาติพี่น้อง คนในหมู่บ้านทะเลาะเบาะแว้งกันจนขาดความสงบสุขไปในบัดดล
2.ประมวลกฎหมายอาญา,65.กฎหมายอาญาความผิดเกี่ยวกับชีวิตและร่างกาย,92.ข่าวสารทั่วไป สถิติต่างๆ